### Regnskabs- og revisionsinstruks

For medlemsorganisationer, som modtager tilskud under Handicappuljen forvaltet af Danske Handicaporganisationer (DH).

### Indledning

1. Denne instruks er udarbejdet på grundlag af ”Administrative retningsliner for forvaltning af tilskudsmidler fra Udenrigsministeriet til Puljer og Netværk, finansieret under Civilsamfundsrammen (Juni, 2019)”, fra Danida, som Dansk Handicaporganisationer (DH) er omfattet af ved forvaltning af Handicappuljen.
2. Formålet med nærværende instruks er at uddybe kravene til regnskabsaflæggelse og rapportering vedrørende medlemsorganisationers anvendelse af midler fra Handicappuljen. Instruksen omfatter ikke den skriftlige slutrapportering vedrørende tilskudsberettigede projekter.

### Regnskabets formål

1. Formålet med projektregnskabet er at redegøre for anvendelsen/forbruget af de modtagne tilskudsmidler for den pågældende projektperiode.

Endvidere skal projektregnskabet udvise den økonomiske stilling i forhold til DH ved projektperiodens slutning, herunder redegørelse for ubrugte midler, samt opgørelse og forbrug af optjente renter.

1. Det påhviler medlemsorganisationens ledelse at udarbejde og indsende til DH et revideret, afsluttende projektregnskab for alle projektets bevillinger og totalforbrug - senest 4 måneder efter projektets afslutning ved udviklingsprojekter (B) (dog B4 ansøgninger 2 måneder) eller 2 måneder efter projektets afslutning ved andre projekter (A+C).
2. Projektregnskaber skal aflægges for den enkelte bevilling, således som denne er godkendt af DH, herunder skal specifikation af udgifterne følge budgetlinjerne.
3. Hvert år skal medlemsorganisationens ledelse ligeledes indsende til DH sit årsregnskab, hvoraf bevillingerne og det samlede forbrug for disse fremgår.

### Retningslinjer for regnskabsføring og administration af tilskudsmidler

1. Det påhviler medlemsorganisationen at føre regnskab med modtagne tilskudsmidler i overensstemmelse med god bogføringsskik.
2. Det påhviler medlemsorganisationen at udarbejde interne retningslinier, således at tilskudsmidlerne administreres på betryggende vis og anvendes i henhold til formålet. Herunder påhviler det medlemsorganisationen at udarbejde og fremsende retningslinjer til sydpartneren, såfremt aktiviteterne lokalt udføres af denne.

Retningslinjerne til sydpartneren skal indeholde de samme krav, som DH stiller til medlemsorganisationen, og som er beskrevet i denne instruks.

Medlemsorganisationen har tilsynspligten med, at sydpartneren følger ovennævnte retningslinjer.

1. Medlemsorganisationen skal opbevare regnskabsmaterialet i overensstemmelse med bogføringsvejledningens krav. Regnskabsmaterialet skal opbevares i 5 fulde kalenderår efter afslutningen af det tilskudsberettigede projekt.

Regnskabsmaterialet skal være tilgængeligt for kontrol af DH og Danida - eller en repræsentant udpeget af disse - samt Rigsrevisionen.

1. Modtagne tilskudsmidler skal indsættes på en bankkonto med sporbar saldo. Midler kan overføres fra denne bankkonto, i takt med at midlerne forbruges i henhold til formålet med den afgivne bevilling.

Renteindtægter, kan anvendes til finansiering af nye såvel som eksisterende aktiviteter under ordningen og betragtes som en del af denne. Der skal således redegøres for anvendelsen af optjente renter på lige fod med øvrige puljemidler.

1. Tilskudsmidler må ikke overføres til andre projekter.
2. Såfremt medlemsorganisationen i løbet af projektperioden imødeser behov for revision i forhold til de godkendte budgetlinjer for bevillingen, skal DH straks underrettes. DH tager stilling til, om budgetændring kan accepteres og underretter medlemsorganisationen skriftligt herom.

Når en budgetændring er accepteret af DH, skal dette fremgå af regnskabsberetningen med henvisning til relevant korrespondance

1. Ønsker medlemsorganisationen at udnytte budgetlinjen ”Uforudsete”, skal DH først give skriftlig accept hertil. De anvendte beløb skal overføres til de relevante budgetlinjer i det afsluttende projektregnskab
2. Det anbefales, at bogføringsvalutaen for aktiviteterne er den samme som den valuta, som medlemsorganisationen modtager det overførte tilskud i.

**Det afsluttende projektregnskab skal udarbejdes i DKK**

##### Ved omregning af valutabeløb til DKK skal transaktionsdagens valutakurs anvendes, og den gennemsnitlige overførselskurs baseret på disse anvendes til forbrug således, at ”matematiske” kursgevinster undgås.

1. Der skal føres register over anlægsaktiver/investeringer, som er anskaffet af tilskudsmidlerne fra Handicappuljen.

Ved projektafslutningen skal der foretages en overdragelsesforretning omfattende alle anlægsaktiver/investeringer med en anskaffelsesværdi på over den skattemæssige sats for straksafskrivning af småanskaffelser (Grundbeløb i 2010-niveau: kr. 12.300, i 2020: kr. 14.100). Den relevante sats findes på hjemmesiden.

1. Kravene til indholdet af projektregnskabet er beskrevet i dokumentet ”Indhold i projektregnskab”, og et modelregnskab er at finde som ”Eksempel på opstilling af projektregnskab”.